
Az esküdtszék intézménye a büntetőeljárásban, különös tekintettel annak magyarországi működésére 1900 - 1919 között

A laikus elemek büntetőeljárásba való bevonása, - annak lehetséges formái, intézményei -, az eljárásjog egyik sokat vitatott kérdésköre. Ennek megfelelően a probléma megközelítése is alapvetően eltérő. Egyes országokban az igazságszolgáltatási hatalom demokratizálódásához tartozik ezen intézmények működése, míg más országok elképzelhetetlennek tartják, hogy az eljárásban lényeges szerepet kaphassanak a laikusok. Dolgozatom témájául e változatos intézményrendszerből a számomra legérdekesebb esküdtbíráskodási rendszert, az esküdtszék működésének elemzését választottam.
Magyarországon az esküdtszékek működéséről ma már csak mint „történeti” jogintézményről beszélhetünk. Másutt, például az Amerikai Egyesült Államokban, - melyet az esküdtszék „őshazájának” is tekintenek - , napjainkban is ez az élő eljárási gyakorlat. Szándékosan foglalkozom az amerikai és a francia rendszerrel is, mert a különböző intézményrendszerek jól mutatják a kétféle jogrendszer, a common law és a kontinentális jog eltérő megközelítését. Természetesen nem összehasonlításról van szó, hiszen mint minden más jogintézmény – az esküdtszék, az esküdtbíráskodás is – csak az adott ország történelmi, jogtörténeti gyökereiből, hagyományaiból vezethető le és érthető meg. 
Dolgozatom középpontjában az egykori magyar esküdtszéki rendszer áll, az esküdtszék részvételével folyó büntetőeljárás jellegzetességei. Bemutatom a korabeli vélekedést is az 1900 – 1919 között működő esküdtszéki intézményről. Elemzem, hogy milyen kérdések foglalkoztatták leginkább a jogászi szakmát az esküdtszék bevonásával zajló eljárásokkal kapcsolatban, milyen javaslatok fogalmazódtak meg a hatékonyabb működés érdekében, és azt is, hogy az intézmény kritikusai milyen problémákat fogalmaztak meg, és az ellenzők mit kifogásoltak leginkább a laikus elemek működésével kapcsolatosan. Kitérek arra is, mely eljárási kérdésekre helyeződött a legnagyobb hangsúly.
Foglalkozom továbbá azzal a kérdéssel is, hogy vajon átvihető lenne-e az esküdtbíráskodási gyakorlat a mai jogrendszerünkbe, kialakítható-e ennek olyan formája, mely megfelel a jogállami elvárásoknak, a jog és a társadalom által támasztott igényeknek. 
Voksomat sem az intézmény ellen, sem mellette nem kívánom letenni, jelenkori működésének lehetőségével is csak mintegy fikcióként foglalkozom. Célom az, hogy bemutassam az intézményt, és annak továbbgondolására késztessem az olvasót.



